《游石碣山作》
清代·成鹫

山僧住山今老朽，逢人说山不去口。从前所闻见则否，过眼一过为刍狗。

何如此山世希有，一幅云林好心手。周遭方广盈十亩，土肥泉滑峰棱瘦。

中有天地外无漏，山光水光昼复昼。两两石楼如老叟，大者兀坐小回首。

大楼之左小楼右，长松低枝与石斗。众石伛偻若奔兽，前行麋鹿后猿狖。

聚为月窟丰其蔀，仰首窥天通石腠。散为玉衡布星斗，横数八八纵九九。

路断不断见遗构，有声无声狮子吼。相传古寺废已久，残碑半缺成蝌蚪。

殿角生尘佛面丑，圆镜当中无净垢。八门顶礼还抖擞，踏破前人旧窠臼。

归来大笑别良友，此山取作逋逃薮。君心我心无避就，终当去去去莫后。

把茅盖头瓮遮牖，坐断云根观远岫。不信名山有神守，管取洞天归两肘。

君不见藏山于泽未为固，夜半有力负之走。窃负而逃逃者谁，字曰迹删名曰鹫。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。